[pic] | EUROOPA ÜHENDUSTE KOMISJON |

Brüssel 16.10.2008

KOM(2008) 606 lõplik

2006/0147 (COD)

KOMISJONI ARVAMUS, milles käsitletakse EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi tehtud muudatusi nõukogu ühises seisukohas seoses ettepanekuga, milles käsitletakse

EUROOPA PARLAMENDI JA NÕUKOGU MÄÄRUST, mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1576/89, nõukogu määrust (EMÜ) nr 1601/91, määrust (EÜ) nr 2232/96 ja direktiivi 2000/13/EÜ

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2006/0147 (COD)

KOMISJONI ARVAMUS, milles käsitletakse EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi tehtud muudatusi nõukogu ühises seisukohas seoses ettepanekuga, milles käsitletakse

EUROOPA PARLAMENDI JA NÕUKOGU MÄÄRUST, mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1576/89, nõukogu määrust (EMÜ) nr 1601/91, määrust (EÜ) nr 2232/96 ja direktiivi 2000/13/EÜ

1. Sissejuhatus

EÜ asutamislepingu artikli 251 lõike 2 kolmanda lõigu punktis c on sätestatud, et komisjon peab esitama arvamuse Euroopa Parlamendis teisel lugemisel tehtud muudatusettepanekute kohta. Komisjon esitab allpool oma arvamuse parlamendi muudatusettepanekute kohta.

2. Taust

Euroopa Parlamendile ja nõukogule ettepaneku edastamise kuupäev (dokument KOM(2006) 0427 (lõplik) – 2006/0147 (COD): | 28. juuli 2006 |

Euroopa Majandus- ja Sotsiaalkomitee arvamuse kuupäev: | 25. aprill 2007 |

Euroopa Parlamendi arvamuse kuupäev (esimene lugemine): | 10. juuli 2007 |

Muudetud ettepaneku edastamise kuupäev: | 24. oktoober 2007 |

Poliitilise kokkuleppe kuupäev: | 17. detsember 2007 |

Ühise seisukoha vastuvõtmise kuupäev: | 10. märts 2008 |

Euroopa Parlamendi arvamuse kuupäev (teine lugemine): | 8. juuli 2008 |

3. Ettepaneku eesmärk

Nõukogu direktiivis 88/388/EMÜ on sätestatud lõhna- ja maitseainete mõiste, nende üldised kasutuseeskirjad, märgistamisnõuded ja inimeste tervise seisukohast probleemsete ainete maksimaalsed piirmäärad. Direktiiviga on ette nähtud, et lõhna- ja maitseainetega seotud ühenduse õigusaktides tuleb arvesse võtta eelkõige inimeste tervise kaitset käsitlevaid nõudeid.

Kõnealust direktiivi tuleb oluliselt muuta, et võtta arvesse lõhna- ja maitseainete valdkonnas toimunud tehnoloogia ja teaduse arengut. Lisaks tuleks määruse (EÜ) nr 178/2002 (millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused) vastuvõtmise tulemusel teatavaid sätteid kohandada ja teatavaid uusi sätteid vastu võtta.

Selguse ja tõhususe huvides asendatakse direktiiv 88/388/EMÜ käesoleva ettepanekuga. Peamised eesmärgid on järgmised:

- selgitada lõhna- ja maitseaineid käsitlevate õigusaktide reguleerimisala;

- ajakohastada ja kohandada lõhna- ja maitseaineid käsitlevaid õigusakte vastavalt teaduse ja tehnoloogia arengule;

- kehtestada selged hindamise ja lubade andmise menetlused;

- paremini teavitada tarbijat looduslike lõhna- ja maitseainete kasutamisest;

- järgida nõudeid, mis on sätestatud määruses (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks.

Kavandatud lõhna- ja maitseaineid käsitlev määrus on osa toidu kvaliteedi parandamise aineid käsitlevate ettepanekute paketist. Kõnealuses ettepanekute paketis osutatakse toidu lisaainetele, toiduensüümidele ning lõhna- ja maitseainetele. See aitab kaasa komisjoni lihtsustamisprogrammile ning võimaldab ühtlustamist mitte ainult igas valdkonnas eraldi, vaid edendab ka nende kolme omavahel seotud valdkonna kooskõlastamist. Paketi neljandas ettepanekus kehtestatakse lubade andmise ühtne menetlus, et kõnealuseid aineid hinnata ja need heaks kiita.

4. Komisjoni arvamus Euroopa Parlamendi tehtud muudatuste kohta

- Euroopa Parlament hääletas teisel lugemisel tervikteksti poolt, mis sisaldab mitut ühise seisukoha tekstis tehtavat muudatust. Tekst on nõukogu, Euroopa Parlamendi ja komisjoni vahel peetud läbirääkimiste tulemus. Muudatused on peamiselt tehnilist laadi ning üldiselt järgivad ja tugevdavad esialgse ettepaneku kõige olulisemaid põhimõtteid. Erilist tähelepanu väärivad muudatused, mis käsitlevad erandi andmist õigusaktide teatavate aspektide kohaldamisest, kui toiduainetele on lisatud üksnes vürtse ja maitsetaimi. Mõned muudatused käsitlevad kavandatud toidu lisaainete määruse ja määruse (EÜ) nr 1829/2003 (geneetiliselt muundatud toidu ja sööda kohta) vahelise kooskõla selgitamist ning õiguskindluse tugevdamist lõhna- ja maitseainete tootjate ning kasutajate seisukohalt, pikendades ühenduse lõhna- ja maitseainete loetelu vastuvõtmise tähtaega. Mõnede muudatustega tugevdatakse ettevaatuspõhimõtet ning selgitatakse veelgi põhimõtet, mille kohaselt on keelatud tarbija eksitamine. Tehtud on ka mitu tehnilist muudatust, mis tulenevad piiritusjooke käsitleva määruse (EMÜ) nr 1576/89 asendamisest uue määrusega (EÜ) nr 110/2008.

- Komisjon nõustub kõigi parlamendis hääletamise teel heakskiidetud muudatustega. Euroopa Parlamendis toimunud teise lugemise tulemus oli väga positiivne.

5. Järeldus

EÜ asutamislepingu artikli 250 lõike 2 kohaselt muudab komisjon vastavalt eespool esitatule oma ettepanekut.